amanoisuno/poet huggingface dataset:
洛陽早春 顧況
何地避春愁，終年憶舊遊。一家千裏外，百舌五更頭。客路偏逢雨，鄉山不入樓。故園桃李月，伊水向東流。
步虛詞 顧況
迥步遊三洞，清心禮七真。飛符超羽翼，焚火醮星辰。殘藥沾雞犬，靈香出鳳麟。壺中無窄處，願得一容身。
鄱陽大雲寺一公房 顧況
盡日陪遊處，斜陽竹院清。定中觀有漏，言外證無生。色界聊傳法，空門不用情。欲知相去近，鐘鼓兩聞聲。
送友失意南歸 顧況
衣揮京洛塵，完璞伴歸人。故國青山遍，滄江白髮新。鄰荒收酒幔，屋古布苔茵。不用通名姓，漁樵共主賓。
南歸 顧況
老病力難任，猶多鏡雪侵。鱸魚消宦況，鷗鳥識歸心。急雨江帆重，殘更驛樹深。鄉關殊可望，漸漸入吳音。
閒居自述 顧況
榮辱不關身，誰為疏與親。有山堪結屋，無地可容塵。白髮偏添壽，黃花不笑貧。一樽朝暮醉，陶令果何人。
題歙山棲霞寺 顧況
明征君舊宅，陳後主題詩。跡在人亡處，山空月滿時。寶瓶無破響，道樹有低枝。已是傷離客，仍逢靳尚祠。
經廢寺 顧況
不知何世界，有處似南朝。石路無人掃，松門被火燒。斷幡猶掛刹，故板尚支橋。數卷殘經在，多年字欲銷。
送李道士 顧況
人境年虛擲，仙源日未斜。羨君乘竹杖，辭我隱桃花。鳥去甯知路，雲飛似憶家。莫愁客鬢改，自有紫河車。
酬唐起居前後見寄二首 顧況
愁人空望國，驚鳥不歸林。莫話彈冠事，誰知結襪心。霜凋樹吹斷，土蝕劍痕深。欲作懷沙賦，明時恥自沉。何處吊靈均，江邊一老人。漢儀君已接，楚奏我空頻。直道其如命，平生不負神。自傷庚子日，鵩鳥上承塵。
奉酬茅山贈賜並簡綦毋正字 顧況
玉帝居金闕，靈山幾處朝。簡書猶有畏，神理詎能超。鶴廟新家近，龍門舊國遙。離懷結不斷，玉洞一吹簫。
白蘋洲送客 顧況
莫信梅花發，由來謾報春。不才充野客，扶病送朝臣。闕下搖青佩，洲邊采白蘋。臨流不痛飲，鷗鳥也欺人。
春鳥詞送元秀才入京 顧況
春來繡羽齊，暮向竹林棲。禁苑銜花出，河橋隔樹啼。尋聲知去遠，顧影念飛低。別有無巢燕，猶窺幕上泥。
別江南 顧況
江城吹曉角，愁殺遠行人。漢將猶防虜，吳官欲向秦。布帆輕白浪，錦帶入紅塵。將底求名宦，平生但任真。
空梁落燕泥 顧況
卷幕參差燕，常銜濁水泥。為黏珠履跡，未等畫梁齊。舊點痕猶淺，新巢緝尚低。不緣頻上落，那得此飛棲。
上元夜憶長安 顧況
滄州老一年，老去憶秦川。處處逢珠翠，家家聽管弦。雲車龍闕下，火樹鳳樓前。今夜滄州夜，滄州夜月圓。
酬揚州白塔寺永上人 顧況
塔上是何緣，香燈續細煙。松枝當麈尾，柳絮替蠶綿。浮草經行遍，空花義趣圓。我來雖為法，暫借一床眠。
送韋秀才赴舉 顧況
鄱陽中酒地，楚老獨醒年。芳桂君應折，沈灰我不然。洛橋浮逆水，關樹接非煙。唯有殘生夢，猶能到日邊。
送使君 顧況
天中洛陽道，海上使君歸。拂霧趨金殿，焚香入瑣闈。山亭傾別酒，野服間朝衣。他日思朱鷺，知從小苑飛。
曆陽苦雨 顧況
襄城秋雨晦，楚客不歸心。亥市風煙接，隋宮草路深。離憂翻獨笑，用事感浮陰。夜夜空階響，唯餘蚯蚓吟。
傷大理謝少卿 顧況
舊館絕逢迎，新詩何處呈。空留封禪草，已作岱宗行。柳蠹風吹析，階崩雪繞平。無因重來此，剩哭兩三聲。
經徐侍郎墓作 顧況
不知山吏部，墓作石橋東。宅兆鄉關異，平生翰墨空。夜泉無曉日，枯樹足悲風。更想幽冥事，唯應有夢同。
酅公合祔挽歌 顧況
草露前朝事，荊茅聖主封。空傳餘竹帛，永絕舊歌鐘。清鏡無雙影，窮泉有幾重。笳簫最悲處，風入九原松。
相國晉公挽歌二首 顧況
玉節朝天罷，洪爐造化新。中和方作聖，太素忽收神。盛德橫千古，高標出四鄰。欲知言不盡，處處有遺塵。凝笳催曉奠，丹旐向青山。夕照新塋近，秋風故吏還。本朝光漢代，從此掃胡關。今日天難問，浮雲滿世間。
晉公魏國夫人柳氏挽歌 顧況
魚軒海上遙，鸞影月中銷。雙劍來時合，孤桐去日凋。夕陽迷隴隧，秋雨咽笳簫。畫翣無留影，銘旌已度橋。
義川公主挽詞 顧況
弄玉吹簫後，湘靈鼓瑟時。月邊丹桂落，風底白楊悲。雜佩分泉戶，餘香出繐帷。夜台飛鏡匣，偏共掩蛾眉。
憶山中 顧況
春還不得還，家在最深山。蕙圃泉澆濕，松窗月映閑。薄田臨穀口，小職向人間。去處但無事，重門深閉關。
送大理張卿 顧況
春色依依惜解攜，月卿今夜泊隋堤。白沙洲上江蘺長，越禽唯有南枝分，目送孤鴻飛向西。
宿湖邊山寺 顧況
群峰過雨澗淙淙，松下扉扃白鶴雙。香透經窗籠檜柏，誰悟此生同寂滅，老禪慧力得心降。
湖南客中春望 顧況
鳴雁嘹嘹北向頻，淥波何處是通津。風塵海內憐雙鬢，便拋印綬從歸隱，吳渚香蓴漫吐春。
閒居懷舊 顧況
日長鼓腹愛吾廬，洗竹澆花興有餘。騷客空傳成相賦，今日思來總皆罔，汗青功業又何如。
寄江南鶴林寺石冰上人 顧況
山川重複出，心地暗相逢。忽憶秋江月，如聞古寺鐘。湖平南北岸，雲抱兩三峰。定力超香象，真言攝毒龍。風中何處鶴，石上幾年松。為報煙霞道，人間共不容。
樂府 顧況
暖谷春光至，宸游近甸榮。雲隨天仗轉，風入禦簾輕。翠蓋浮佳氣，朱樓倚太清。朝臣冠劍退，宮女管弦迎。細草承雕輦，繁花入幔城。文房開聖藻，武衛宿天營。玉醴隨觴至，銅壺逐漏行。五星含土德，萬姓徹中聲。親祀先崇典，躬推示勸耕。國風新正樂，農器近消兵。道德關河固，刑章日月明。野人同鳥獸，率舞感升平。
送從兄使新羅 顧況
六氣銅渾轉，三光玉律調。河宮清奉贐，海岳晏來朝。地絕提封入，天平賜貢饒。揚威輕破虜，柔服恥征遼。曙色黃金闕，寒聲白鷺潮。樓船非習戰，驄馬是嘉招。帝女飛銜石，鮫人賣淚綃。管甯雖不偶，徐市倘相邀。獨島緣空翠，孤霞上泬寥。蟾蜍同漢月，螮蝀異秦橋。水豹橫吹浪，花鷹迥拂霄。晨裝淩莽渺，夜泊記招搖。幾路通員嶠，何山是沃焦。颶風晴汩起，陰火暝潛燒。鬢髮成新髻，人參長舊苗。扶桑銜日近，析木帶津遙。夢向愁中積，魂當別處銷。臨川思結網，見彈欲求鴞。共散羲和曆，誰差甲子朝。滄波伏忠信，譯語辨謳謠。疊鼓鯨鱗隱，陰帆鷁首飄。南溟垂大翼，西海飲文鰩。指景尋靈草，排雲聽洞簫。封侯萬里外，未肯後班超。
山居即事 顧況
下泊降茅仙，蕭閑隱洞天。楊君閑上法，司命駐流年。崦合桃花水，窗分柳穀煙。抱孫堪種樹，倚杖問耘田。世事休相擾，浮名任一邊。由來謝安石，不解飲靈泉。
題盧道士房 顧況
秋砧響落木，共坐茅君家。唯見兩童子，門外汲井花。空壇靜白日，神鼎飛丹砂。麈尾拂霜草，金鈴搖霽霞。上章塵世隔，看弈桐陰斜。稽首問仙要，黃精堪餌花。